**Cesta nie je okruh a preteky na ňu nepatria, varuje občianske združenie v spolupráci s MV SR**

**Bratislava, 22. júna 2021 – Vidieť policajtov, ako vzájomne pretekajú na tých najlepších autách z flotily, navyše, ak ich osobne príde odštartovať minister vnútra Roman Mikulec? To všetko sa udialo práve preto, aby občianske združenie Cesta Nie je Okruh v spolupráci s Ministerstvom vnútra SR upozornilo v novej kampani na nástrahy rýchlej jazdy na cestných komunikáciách. Nová kreatívna kampaň prichádza ako séria edukačných videí v hlavnej úlohe s mladým hercom Oliverom Oswaldom. Zameraná je najmä na mladých a neskúsených šoférov, ktorým vysvetľuje, aké sú riziká nezodpovednej jazdy.**

„*Aj napriek tomu, že mnohí z nás milujú rýchlu jazdu, je potrebné si uvedomiť, aké riziká prichádzajú ruka v ruke s prekračovaním rýchlosti,*“ upozorňuje Karol Gajdoš, zakladateľ občianskeho združenia Cesta Nie Je Okruh, ktoré pripravilo novú varovnú kampaň. Do tej sa zapojilo aj Ministerstvo vnútra SR, ktoré v úvodnom teaseri ukazuje preteky policajtov na okruhu, ktoré osobne odštartoval minister vnútra Roman Mikulec. „*Cítili sme potrebu pripraviť edukačný projekt a povedať slovenským šoférom kreatívnou cestou, že preteky na bežné cestné komunikácie nepatria. Silu motorov si radšej môžu zmerať na špeciálnom okruhu, ktorý je na takúto jazdu uspôsobený*,“ dodal Gajdoš.

*„Na každom živote záleží a táto kampaň je dôkazom našej snahy pomôcť neskúsenému vodičovi a tým de facto aj všetkým účastníkom cestnej premávky. Informácie obsiahnuté v kampani o nástrahách a rizikách, ktoré rýchla jazda prináša, sú veľmi dôležité a veľkou výhodou je, že ich človek nemusí zažiť v reálnej krízovej situácii a čeliť tak ohrozeniu života. Ako sa hovorí, lepšie raz vidieť, ako stokrát počuť,“* skonštatoval minister vnútra Roman Mikulec.

Kampaň odštartovala krátkym pútavým videom, v ktorom sa pretekajú policajné autá z flotily Ministerstva vnútra SR na domácom okruhu, pričom samotný drag race štartuje minister vnútra Roman Mikulec. Kampaň si kladie za cieľ upozorniť na vysokú nehodovosť, ktorá vyplýva z nezodpovednej a rýchlej jazdy. Len v roku 2020 sa totiž na slovenských cestách udialo 11 860 dopravných nehôd, pri ktorých zahynulo 224 osôb. Druhou najčastejšou príčinou nehôd, ale i úmrtí, má na starosti práve jazda vysokou rýchlosťou.

„*Pod smutnú štatistiku sa podpisujú prevažne mladí vodiči, ktorí nemajú dostatok skúseností, no majú prístup k vozidlám s výkonnými motormi, ktoré hravo preskočia maximálnu povolenú rýchlosť,*“ vysvetľuje Karol Gajdoš a dodáva: „*Takíto vodiči potom bezohľadnou jazdou ohrozujú nielen seba, ale aj ostatných účastníkov cestnej premávky. Práve preto vznikol edukatívny projekt Cesta Nie je Okruh, ktorý príde so seriálom atraktívnych videí v hlavnej úlohe so známym mladým hercom Oliverom Oswaldom*.“

Oliver Oswald pritom nebol vybraný do projektu náhodou. Práve on je skvelou voľbou, nakoľko ide o populárnu osobnosť najmä u mladšej generácie. „*Veríme, že Oliver pritiahne pozornosť mladých šoférov a prostredníctvom neho vyrozprávame všetky dôležité témy – od nehodovosti, cez problematiku mladých a neskúsených vodičov až po nepredvídateľné situácie, ktoré sa vám môžu stať na cestách,*“ dodal Karol Gajdoš.

Samotný seriál bude pozostávať zo šiestich častí, ktoré budú odpremiérované počas nasledujúcich týždňov na sociálnej sieti YouTube – vždy v utorok. Primárnym cieľom kampane je, prirodzene, edukácia a následné zníženie nehodovosti v dôsledku vysokej rýchlosti. Okrem toho si však občianske združenie kladie za cieľ tiež otvoriť diskusiu o zmene výučby v autoškolách a prispôsobiť osnovy aktuálnym problémom.

Viac informácií o projekte Cesta Nie Je Okruh nájdete na [www.cestaniejeokruh.sk](http://www.cestaniejeokruh.sk). Partnermi a podporovateľmi projektu sú Ministerstvo vnútra SR, Polícia SR, Oliver Oswald, redakcia motoristického magazínu StartStop.sk, o.z. Cesta Nie Je Okruh a RTVS relácia Pozor Zákruta.